51. schôdza NR SR - 9.deň - B. popoludní
Dátum: 2021-12-07
Poslanec: Tomáš, Erik (SMER - SD)
Druh vystúpenia: Vystúpenie v rozprave

45. Vážený pán predsedajúci, vážený pán minister, kolegovia, kolegyne, pán Matovič, vaša neférová, a dovolím si povedať, až perfídna hra s dôchodcami pokračuje. Po týždni cirkusu ste napokon prišli s nápadom, že peniaze dáte len tým dôchodcom, ktorí budú skákať tak, ako vy pískate. Idete rozdeliť dôchodcov na dve kategórie a tí nezaočkovaní dôchodcovia, ktorí môžu mať často racionálne aj zdravotné dôvody na to, že sa zaočkovať nedajú, sú vám úplne ukradnutí. Sú vám úplne ukradnutí v tejto dobe obrovského zdražovania, ktorá, vieme, postihne najmä dôchodcov. A to je smutné, je to až hanba, pán minister financií Matovič. Ja viem, že vy potrebujete interaktívne hry s občanmi, to patrí k vášmu politickému životu. Veď už máme svoje skúsenosti. Najprv to bola výroba atómovej zbrane v podobe plošného testovania, ktorá už Slovensko a Slovákov, daňových poplatníkov, stála 800 mil. eur. Ničomu to nepomohlo. Už vieme, že ste vítali na košickom letisku vakcínu Sputnik a veľkolepo ste oznamovali opäť pred kamerami, pred ktorými sa tak rád predvádzate, ako Sputnik pomôže zaočkovať 500-tisíc ľudí. Zaočkovaných bolo 17-tisíc. A peniaze sme napokon museli získavať späť. Po tretie, nešťastná očkovacia lotéria, opäť vaše dielo, ktoré nepomohlo ničomu, len jednému, že ste sa mohli opäť pred kamerami verejnoprávnej televízie prezentovať, Slovenskej televízie, resp. pred očami divákov, za burácajúceho publika, kde ani jeden jediný z prítomných divákov nemal opačný názor, čo je, samozrejme, veľmi podozrivé, ale o tom som tu už hovoril. Viete, pán Matovič, tieto interaktívne hry patria k vám a ja som presvedčený, že vám je úplne jedno, jak by hlasovanie o tomto návrhu dopadlo, vy ste len chceli byť opäť celý týždeň stredobodom pozornosti. Keby som to mal racionálne rozobrať, tak povedali ste, že tá vaša pôvodná iniciatíva, ktorá ešte bola vo forme poukazov, mala poslúžiť trom cieľom: mala motivovať k očkovaniu, mala pomôcť službám a cestovnému ruchu a mala ekonomicky pomôcť dôchodcom. Keď už hovoríte, že to pomôže motivovať sa ľuďom nad 60 rokov očkovať sa, povedzte mi, na základe akej analýzy to hovoríte? Kde ste na to prišli? Veď už sme tu mali finančnú motiváciu v podobe tej nešťastnej očkovacej lotérie a zistili sme, že denný počet zaočkovaných ľudí počas tej lotérie klesal. Vy ste si dokonca dali vyrobiť alebo urobiť v agentúre FOCUS analýzu a prieskum, či táto lotéria pomohla, alebo nie. A je úplne evidentné z toho, že nechcete výsledky toho prieskumu zverejniť, pritom bol hradený z peňazí daňových poplatníkov, asi toľko k otvorenému vládnutiu transparentnému, že tá lotéria nezabrala. Tak kde ste prišli na to, že iná finančná motivácia napokon zaberie? A je to o to smutnejšie, že svojim kolegom ministrom vo vláde ste pri akomkoľvek návrhu, keď si pýtali peniaze na nejakú vec, na nejaký projekt, hovorili, že bez analýzy žiadne peniaze nevydáte. Dokonca aj svojmu kolegovi pánovi Lengvarskému, keď pýtal len 4 mil. eur na očkovaciu kampaň, o ktorej si tiež myslím svoje, ste doslova povedali, nechceli by sme, aby boli znova hodené do koša a minuté bez akéhokoľvek efektu. Pretože nebola analýza. Vy bez akejkoľvek analýzy ste prišli s týmto nápadom a návrhom a pretláčate to, hovorím, len preto, lebo ste už dlho neboli pred kamerami. Druhá vec, chceli ste teda pomôcť cestovnému ruchu a službám. To nie zlá opozícia, nie zlá SaS spôsobila to, že napokon takto nebude možné pomôcť cestovnému ruchu, ale samotní predstavitelia cestovného ruchu a služieb povedali, že toto im nepomôže, a vy ste si to v novinách prečítali, pán Matovič, preto ste ustúpili od toho svojho nápadu. Priamo vám to odkázali, že na takú pomoc sa vám môžu vykašlať. Prečo, keď im chcete pomôcť, neurobíte to, čo už žiadajú niekoľko mesiacov, a to, čo aj strana HLAS – sociálna demokracia navrhuje, prečo neznížite DPH na 5 %? To je skutočná pomoc pre nich. Prečo včera pán Doležal predstavoval nejakú jesennú schému pomoci, o ktorej okamžite predstavitelia cestovného ruchu a GASTRA povedali, že to je len kvapka v mori. A to nie je žiadna pomoc. Čiže toto je druhá neúprimnosť toho vášho návrhu, ktorá tu bola. No a tretia vec, ktorou ste argumentovali, bola ekonomická pomoc dôchodcom. Keď to boli poukazy, tak sa to ukázalo aj v Jednote dôchodcov Slovenska, lebo ja som si tie názory zisťoval, ako veľmi rozporuplné riešenie a všetci dôchodcovia by viac chceli ten keš alebo tie peniaze na drevo, alebo peniaze na účet, aby sme boli úplne presní, no len týždeň ste hovorili, že to nie je možné. Dokonca pán Kollár, predseda parlamentu, poradil dôchodcom, že veď to predajte priekupníkom za 400 eur a máte keš, vážení dôchodcovia. Toto povie predseda parlamentu v 21. storočí. Ešte pán Matovič si ma dovolil kritizovať, že som to vlastne spomenul. Ešte raz, pán Matovič, pán Kollár povedal, dôchodcovia, predajte to prie-kup-ní-kom! Prie-kup-ní-kom! Rozumiete tomu, kolegovia a kolegyne, je toto možné? Ako už povedali viacerí právnici, pokiaľ by pán Kollár toto nepovedal v pléne, tak je trestne stíhaný za trestný čin navádzania na subvenčný podvod a za zneužitie verejného činiteľa. Ale on je chránený, samozrejme, imunitou tuto v pléne a títo, ktorí by to urobili, by boli trestne stíhaní, teda seniori, priekupníci a ešte aj tí ľudia, ktorí by tie poukazy napokon dostali, nie pán Kollár, lebo on má výrokovú imunitu. V 21. storočí toto povie v parlamente. Čiže jedinou pozitívnou zmenou vášho návrhu, pán Matovič, je to, že idete vyplácať keš, a nie poukazy, pretože to bola zasa tá perfídnosť toho vášho návrhu, lebo vy ste dobre vedeli, že dôchodcovia nemajú ani len smartfóny na to, aby mali nejaký QR kód a vôbec s tým narábali, alebo väčšina tých dôchodcov. Vedeli ste dobre, že niektorí by ani v podobe tej karty na to nezareagovali. A teda by sa neminulo tých 500 mil. eur. Takže aspoň že ste to zmenili na ten keš. Ale ešte raz zopakujem, delíte ľudí na dve kategórie a dôchodcom, ktorí sa nechcú zaočkovať, opakujem, mnohí aj z racionálnych dôvodov, nedávate nič v tejto ťažkej dobe. A vy si, pán Matovič, uvedomujete, aká vlna zdražovania sa tu na nás valí, že ide hore všetko? Potraviny, ceny energií, spomeniem iba tieto dve položky, iba energia a potraviny, lebo toto ešte plus lieky najviac trápi dôchodcov. Viete, prečítal som si analýzu, lebo ja mám rád fakty, po tom, čo oznámilo ÚRSO, dvaja dôchodcovia v byte, ročné náklady za plyn a energiu narastú spolu o 163 eur ročne. Už keď sme pri tom, tak povedzme, že taká klasická rodina s deťmi v dome, ktorý teda používa plyn na varenie, ohrev vody, kúrenie, zaplatí ročne za elektrinu a plyn o 275 eur ročne na-vy-še! Čiže toto sa tu na nás valí a najmä na dôchodcov, a vy jednej kategórii dôchodcov nedáte vôbec nič. Ja som si, kolegovia a kolegyne, naozaj myslel, že keď hovoril ten Sulík o tom, že vyšrubujte si žiarovku a takto šetrite, že to je fór. On to aj tak predával, že to je fór. No ale teraz v čase zdražovania oficiálny úrad, Úrad pre reguláciu sieťových odvetví, po tomto zdražovaní odporúča ľuďom toto oficiálne. To teraz dobre počúvajte, čo odporúča oficiálny úrad ľuďom vrátane dôchodcov, ako sa vysporiadať s vysokými cenami energie. Napríklad, vybral som si iba naozaj perličky. - Kúrte v izbách len na 20 stupňov a v spálňach len na 18 stupňov. Nech sa páči, pán Matovič, pán Sulík, choďte spať do takýchto izieb, 18 stupňov. - Ďalej. Sprchujte sa, pretože sprcha spotrebuje 20 % energie v porovnaní s kúpeľom. - Utesnite okná a dvere. Radí oficiálny úrad v 21. storočí, slovenská vláda našim občanom. - Vypnite varenie a jedlo dokončite nahromadeným teplom pod pokrievkou. - Bielizeň sušte na slnku, sušička je žrút energie. Radí Matovič, Sulík a spol. našim občanom v 21. storočí v krajine Európskej únie. - A na záver, na záver mám naozaj topku. Umiestnite nábytok tak, aby ste využívali denné svetlo a nezakrývali zdroje tepla. Dámy a páni, úžasné, gratulujem! To žiarovka pána Sulíka oproti tomu je nič. Čiže ešte raz. Valí sa tu vlna zdražovania a vy namiesto toho, aby ste tým dôchodcom dali peniaze na ruku, resp. na účet, na nich kašlete, kým sa nedajú zaočkovať, teda kým vás nebudú poslúchať. A čo to sú občania druhej kategórie?! Ich sa to zdražovanie netýka? Prečo ste odrazu otočili? Veď už im nejdete dať ani tých 100 eur, ktoré ste sľubovali. Dokonca ste sa pokúsili takto presvedčiť aj opozíciu. Čo je, samozrejme, legitímny spôsob. Už nie je v hre ani tých 100 eur pre všetkých dôchodcov. Čo je smutné. No a potom, viete, už ste tým dôchodcom ublížili dosť počas tohto volebného obdobia. Zrušili ste trinásty dôchodok a zmenili ju (ho, pozn. red.) na sociálnu dávku. Ak tu predseda parlamentu vykrikoval, že ak to opozícia nepodporí, tak budú okradnutí dôchodcovia. Tak opäť chcem ukázať, o koľko okradla táto vláda (rečník zobral do ruky materiál a na chvíľu ho ukázal plénu) s pánom Kollárom a s pánom ministrom práce, sociálnych vecí a rodiny, pánom Krajniakom z hnutia SME RODINA, na trinástom dôchodku. (Prerušenie vystúpenia predsedajúcim.) Laurenčík, Milan, podpredseda NR SR 46. Pán poslanec, je zakázané používať... Tomáš, Erik, poslanec NR SR 47. Vážený pán podpredseda parlamentu, to sme už vyriešili minule. Tento obrazový materiál bol vyrobený priamo v pléne na tlačiarni. A ja si len a ja sa len držím výkladu (reakcia z pléna), výkladu rokovacieho poriadku, s ktorým tu prišiel pán Kollár v prípade pána Matoviča. Pán Pročko, neprerušujte ma. Čiže sa len držím výkladu pána Kollára, nezdržujte ma, ktorý povedal, že je zakázané vnášať materiály. A keď sú vyrobené v pléne, je to presne to isté, čo urobil pán Matovič, tak sa všetci upokojte. (Rečník opäť zobral do ruky materiál, na chvíľu ho ukázal plénu, kým povedal komentár.) Budem vám tu, pán Pročko, hlavne, budem vám tu ukazovať, o koľko ste okradli dôchodcov na trinástom dôchodku: od mínus 160 eur do mínus 410 eur už dva roky po sebe. Ďalej, zmrazili ste, zmrazili ste minimálne dôchodky. Zmrazili ste ich napriek tomu, že SME RODINA hlasovala za navyšovanie, teda aj za trinásty dôchodok, aj za navyšovanie minimálnych dôchodkov. Ďalej, neschválili ste ani len predlženie valorizačného mechanizmu minimálnej valorizácie dôchodkov, ktorá spočívala v tom, že dôchodcovia dostali minimálne 2 % z priemerného dôchodku. To stálo nejakých 60 mil. alebo malo to stáť. Ani toto ste im neschválili. A toto všetko robíte v čase, dámy a páni, keď dôchodcovia nielenže čelia veľkému zdražovaniu (rečník zobral do ruky ďalší názorný materiál, na chvíľu ho ukázal plénu, kým povedal komentár), ale aj takto smiešnemu rastu dôchodkov. Na budúci rok dôchodky porastú o smiešnych 1,3 %. A vy im nechcete dať ani len euro, ani len cent bez akýchkoľvek podmienok. Tak sa tu teda nenazývajte, že ste nejakí politici so sociálnym cítením. A pripomínam vám, pán Matovič, stáli ste pred voľbami pred budovou Bonaparte, kde ste tvrdili, že nevstúpite do takej vlády, dokonca to bolo vašou podmienkou, ktorá poruší sociálne opatrenie z dielne predchádzajúcich vlád. Podviedli ste voličov. Urobili ste to. Vstúpili ste do takej vlády a rušíte jedno opatrenie za druhým. No, nehovoriac o tom, že, samozrejme, pán Kollár, ktorý tu teda nakydal na opozíciu, minulý týždeň moralizoval, ten má ešte aj ministra práce, ktorého člen z hnutia priamo realizuje to rušenie sociálnych opatrení. Ja ale ukončím svoje vystúpenie konštruktívnejšie. Chcem povedať toľko, že teda je už úplne evidentné, že vo vládnej koalícii sa našla väčšina na to, aby išiel návrh do druhého čítania. To je možnosť na predkladanie pozmeňujúcich návrhov. My za stranu HLAS - sociálna demokracia predložíme pozmeňujúci návrh, súčasťou ktorého musí byť aj priama finančná pomoc pre všetkých dôchodcov bez ohľadu na podmienky, teda bez ohľadu na to, či sú očkovaní alebo neočkovaní. Ja viem, že už hlasy opozície nepotrebujete, lebo už máte vlastné. Už sa nám nebudete, ako by som to správne povedal, už nebudete s nami rokovať, aby som bol teda slušný. Ale opakujem, musí v pléne zaznieť pozmeňujúci návrh, ktorý hovorí o tom, že musia dostať priamu finančnú pomoc všetci dôchodcovia bez ohľadu na očkovanie, prípadne nejaká kombinácia. A potom sa, samozrejme, aj k tomu aj my aj definitívne postavíme, ale bez splnenia tejto podmienky si nevieme predstaviť podporu takéhoto zákona. Ďakujem pekne.